KIRJALLINEN KYSYMYS E-0763/02 esittäjä(t): Vincenzo Lavarra (PSE) komissiolle. Viinin valmisteveron yhdenmukaistamista vastaan puhuvia seikkoja.



Virallinen lehti nro 277 E , 14/11/2002 s. 0083 - 0084



KIRJALLINEN KYSYMYS E-0763/02 esittäjä(t): Vincenzo Lavarra (PSE) komissiolle (18. maaliskuuta 2002) Aihe: Viinin valmisteveron yhdenmukaistamista vastaan puhuvia seikkoja - Viini on tärkeä osa Välimeren alueen gastronomista perinnettä ja ruokavaliota, ja sen voidaan katsoa olevan peruselintarvike. - Viini kuuluu olennaisena osana Euroopan ja erityisesti Välimeren alueen kansojen historiaan ja kulttuuriin ja on osa niiden identiteettiä. - On väärin ja epäoikeudenmukaista rinnastaa viini terveydelle haitallisiin aineisiin, kuten väkeviin alkoholijuomiin ja tupakkaan, sillä sopivina annoksina viinillä on tunnetusti nimen omaan myönteisiä vaikutuksia terveydelle. - Jos laatuviineille ja/tai alkuperänimityksen saaneille viineille määrätään vero (maissa, joissa sitä ei vielä ole), se voi huonontaa kyseisten viinien kilpailukykyä markkinoilla. - Pöytäviinit jäävät usein myymättä, vaikka ne ovat varsin edullisia (vrt. Italiassa ja Ranskassa toteutettu erityinen tislaustoimenpide), ja valmisteverosta aiheutuvat kulut huonontaisivat tilannetta edelleen ja kasvattaisivat markkinoilla olevan pöytäviinin ylijäämää. - Viinialan erityislaatuisuuden vuoksi suurin osa viinintuottajista varsinkin Välimeren alueella on käytännössä maatalousyrittäjiä, ja valmistevero vähentäisi näin ollen suoraan heidän tulojaan ja kilpailukykyään. Viininviljelijöitä rangaistaisiin siis aikana, joka on muutenkin vaikea yhteisön maataloudelle. - Useissa Euroopan unionin maissa, muun muassa Italiassa, viinistä ei nykyisellään kanneta valmisteveroa, joten olisi epäoikeudenmukaista hyväksyä yhdenmukaistamistoimia, sillä kyseisissä maissa otettaisiin siinä tapauksessa käyttöön uusi vero. Jo nykyisellään maatalous- ja viinialaa rasitetaan liiaksi erilaisilla veroilla. Voisiko komissio ilmoittaa, aikooko se todella ehdottaa viinin valmisteveron yhdenmukaistamista? Olisiko komission mielestä kuitenkin parempi antaa tilanteen säilyä ennallaan, koska on kyse erityislaatuisesta tuotteesta (peruselintarvikkeesta, jolla huomattava kulttuuriarvo) ja koska joissakin Euroopan unionin maissa ei tällä hetkellä kanneta viinistä valmisteveroa, tai ehdottaa viinin valmisteveron poistamista koko yhteisön alueella? Frederik Bolkesteinin komission puolesta antama vastaus (25. huhtikuuta 2002) Lokakuun 19. päivänä 1992 annettu neuvoston direktiivi 92/84/ETY koskee alkoholin ja alkoholijuomien valmisteverokantojen lähentämistä(1). Sen säännösten mukaan neuvoston on säännöllisin väliajoin tarkasteltava siinä vahvistettuja verokantoja. Tarkastelu tapahtuu komission kertomuksen perusteella ja siinä otetaan huomioon kaikki asiaan vaikuttavat seikat, erityisesti sisämarkkinoiden asianmukainen toiminta, eri alkoholijuomaluokkien välinen kilpailu, verokantojen todellinen arvo ja EY:n perustamissopimuksen laajemmat tavoitteet. Tässä vaiheessa voidaan ainoastaan vahvistaa, että komissio valmistelee parhaillaan kertomusta, johon todennäköisesti liittyy ehdotus neuvoston direktiiviksi. Koska komissio ei ole vielä tehnyt kyseistä kertomusta ja direktiiviehdotusta koskevaa päätöstä, se ei vielä pysty kommentoimaan niiden mahdollisesta sisällöstä. Komission kertomuksessa otetaan joka tapauksessa huomioon kaikki asiaan vaikuttavat seikat. (1) EYVL L 316, 31.10.1992.